Javaslat A TANÁCS HATÁROZATA megállapodás aláírásáról az Európai Közösség és Liechtenstein Hercegség között, a megtakarításokból származó kamatjövedelem adóztatásáról szóló, 2003. június 3-i 2003/48/EK tanácsi irányelvben meghatározottakkal egyenértékű intézkedésekről és a kísérő egyetértési nyilatkozatról

(előterjesztő: a Bizottság)

INDOKOLÁS

2001. október 16-i határozatával a Tanács felhatalmazta a Bizottságot, hogy tárgyaljon Svájccal, az Amerikai Egyesült Államokkal, Andorrával, Liechtensteinnel, Monacóval és San Marinóval megfelelő megállapodások aláírásáról annak érdekében, hogy ezek az országok a Közösségen belül alkalmazottakkal egyenértékű intézkedéseket tegyenek a megtakarításokból származó kamatjövedelem hathatós adóztatása érdekében. A Bizottság azt az utasítást kapta, hogy ezeket a tárgyalásokat a Tanács elnökségével szoros összefogásban, és a 2001. június 13-i Coreper határozat [1] által létrehozott - a Tanács által e feladat kapcsán a Bizottság támogatására kinevezett - magas szintű munkacsoporttal történő szoros és rendszeres konzultációval kell lefolytatnia.

[1] HL L 183, 2001.6.29., 1. o.

A 2001. október 16-i határozatot követően a Bizottság írt a fenti, EU-n kívüli országoknak, kérve, hogy kezdődjenek tárgyalások, bár ténylegesen csak az irányelv-tervezet szövegének az ECOFIN-Tanács 2001. december 13-i jóváhagyása után kezdődhettek meg ezek a tárgyalások. Azóta nagy számban voltak megbeszélések mind politikai, mind szakmai szinteken. A Tanács 2001. október 16-i határozatával összhangban, a Bizottság ezeket a tárgyalásokat a Tanács egymást követő elnökségeivel szoros összefogásban folytatta le. A Bizottság rendszeresen szóbeli haladási jelentést tett ezekről a tárgyalásokról a Tanácsnak és a Parlamentnek, és az ECOFIN Tanács 2002. december 3-i ülésén benyújtotta a megtakarítások jövedelmének adóztatásáról harmadik országokkal folytatott tárgyalásokról szóló közleményt. [2]

[2] SEC(2002) 1287 végleges, 2002.11.27.

2003. június 3-án a Tanács megállapította, hogy a Svájccal kötendő megállapodás tervezete, ahogyan azt a Bizottság 2003. május 28-án beadta, a végleges ajánlatot képezi az EU és az adott ország közötti megállapodáshoz. A jegyzőkönyv megállapítja azt is, hogy:

"Ennek a megállapodásnak a megtakarítások adóztatására vonatkozó négy eleme alapját képezi az Európai Unió és Liechtenstein, Andorra, Monaco és San Marino közötti megállapodásoknak is.

2003. január 21-én a Tanács a négy elemet a következőképpen határozta meg:

"- Adólevonás és forrásadóztatás: Svájc ugyanazokat az adólevonási és forrásadóztatási mértékeket fogja alkalmazni, mint Belgium, Luxemburg és Ausztria...

- Bevételmegosztás: Svájc a levont adóból származó bevételt megosztja, és elfogadja a Közösségen belül alkalmazott 75:25 arányú megosztást...

- Információk önkéntes közlése

A felügyeleti záradék megállapítja, hogy "A szerződő feleknek konzultálniuk kell egymással legalább háromévente, vagy bármelyik szerződő fél kérésére, annak érdekében, hogy megvizsgálják és - amennyiben azt a szerződő felek szükségesnek ítélik - javítsák a megállapodás működésének technikai menetét. Abban az esetben, ha Belgium, Luxemburg és Ausztria a forrásadóról az automatikus információcserére áll át, az irányelvvel összhangban a szerződő feleknek konzultálniuk kell egymással annak érdekében, hogy megvizsgálják, vajon szükségesek-e változtatások a megállapodásban a nemzetközi fejlemények figyelembevételével.

Svájc biztosítja az információcserét, kérés alapján, bármely, a büntetőjog vagy a polgári jog hatálya eső, csalás vagy más, adózók által elkövetett gazdasági bűncselekmény ügyében...".

A Liechtensteinnel kötött megállapodás, amely ezt a négy elemet tartalmazza, most van benyújtás alatt a Tanácsnak, aláírásának és megkötésének céljából. A megállapodást egy kiegészítő egyetértési nyilatkozat kíséri, egyfelől az Európai Közösség és tagállamai, másfelől a Liechtenstein Hercegség között. Az ECOFIN-Tanács 2003. január 21-i következtetéseivel összhangban, az egyetértési nyilatkozat megerősíti, hogy a 2003. június 3-i, 2003/48/EK irányelv [3] által biztosított átmeneti időszak alatt, az Európai Közösség megbeszéléseket kezd más fontos pénzügyi központokkal, azzal a céllal, hogy elősegítse ezeknél a joghatóságoknál a Közösség által alkalmazandókkal egyenértékű intézkedések meghozatalát. Az egyetértési nyilatkozat arról is rendelkezik, hogy a megállapodott intézkedéseket jóhiszeműen hajtják majd végre, és a felek nem tesznek olyan egyoldalú lépéseket, amivel kellő ok nélkül alááshatnák ezt a megállapodást. Ha a 2003/48/EK tanácsi irányelv és a megállapodás illetékessége között - és különösen a megállapodás 6. cikkének tekintetében - bármiféle lényeges különbségre derül fény, a szerződő felek haladéktalanul konzultációt kezdenek, azzal a céllal, hogy az adott megállapodásban előírt intézkedések egyenértékűségének megmaradását biztosítsák. Ami az információcserét illeti, az egyetértési nyilatkozat úgy rendelkezik, hogy a Liechtensteini Hercegség vállalja, hogy tőle telhetően törekszik késedelem nélkül elbírálni a kellő indoklással ellátott kérelem elfogadhatóságát, eljárási jogszabályaival összhangban Az egyetértési nyilatkozat kimondja azt is, hogy az Európai Unió és tagállamai Liechtensteinnek azt a döntését, hogy gondoskodik az irányelvvel egyenértékű intézkedésekről, figyelembe veszik majd Liechtensteinnel folytatott együttműködésük, ezen belül adóügyi együttműködésük során. Az aláírók egyetértenek abban, hogy az előirányzott, a megállapodás 10. cikkének (4) bekezdésében meghatározott információcserével kapcsolatos tárgyalások vonatkozásában bármelyik fél felvethet ezzel párhuzamosan adózási kérdéseket, beleértve olyan kérdéseket, amelyek a jövedelmek kettős adóztatásának elkerülésével kapcsolatosak.

[3] HL L 157, 2003.6.26., 38. o.

A Bizottság úgy véli, hogy a megállapodás szövege összhangban van a Tanács által 2001. október 16-án elfogadott tárgyalási irányelvekkel. A Tanács politikai beleegyezését adta a szöveghez ez év június 2-án, és a Tanács fent említett magas szintű munkacsoportja június 9-én megerősítette egyetértését a megállapodás és az azt kísérő egyetértési nyilatkozat részleteivel kapcsolatban.

A Bizottság javasolja, hogy a Tanács hagyja jóvá a csatolt javaslatokat:

- megállapodás aláírásáról az Európai Közösség és Liechtenstein Hercegség között, a megtakarításokból származó kamatjövedelem adóztatásáról szóló, 2003. június 3-i 2003/48/EK tanácsi irányelvben meghatározottakkal egyenértékű intézkedésekről és a kísérő egyetértési nyilatkozatról, és

- a fenti megállapodásnak az Európai Közösséget létrehozó Szerződés 300. cikkében meghatározott eljárások szerinti megkötésével kapcsolatos határozatról.

Az Európai Közösséget létrehozó Szerződés 300. cikkének (2) bekezdése úgy rendelkezik, hogy a Tanácsnak egyhangú döntést kell hoznia, amikor a megállapodás olyan területet érint, amelynek tekintetében egyhangú döntés szükséges a nemzeti szabályozás elfogadásához. Mivel az ezen megállapodás hatálya által szabályozott tárgykörök nemzeti szabályozását a Szerződés 94. cikkének alapján fogadták el, a Bizottság úgy véli, hogy a tanácsnak egyhangú döntést kell hoznia a határozattervezet jóváhagyásához. Az ECOFIN-Tanács 2003. január 21-i következtetései szerint a Tanács egyetért azzal, hogy Liechtenstein Hercegséggel a megállapodást is egyhangú döntés alapján kell elfogadni.

Javaslat A TANÁCS HATÁROZATA megállapodás aláírásáról az Európai Közösség és Liechtenstein Hercegség között, a megtakarításokból származó kamatjövedelem adóztatásáról szóló, 2003. június 3-i 2003/48/EK tanácsi irányelvben meghatározottakkal egyenértékű intézkedésekről és a kísérő egyetértési nyilatkozatról

AZ EURÓPAI UNIÓ TANÁCSA,

Tekintettel az Európai Közösséget létrehozó Szerződésre, és különösen annak 94. cikkére, a 300. cikk (2) bekezdése első albekezdésével összefüggésben,

Tekintettel a Bizottság javaslatára, [4]

[4] HL C [...] [...], [...] o.

mivel:

(1) 2001. október 16-i határozatával a Tanács felhatalmazta a Bizottságot, hogy tárgyaljon Liechtenstein Hercegséggel megfelelő megállapodások aláírásáról annak érdekében, hogy Liechtenstein Hercegség a Közösségen belül alkalmazottakkal egyenértékű intézkedéseket tegyenek a megtakarításokból származó kamatjövedelem hathatós adóztatása érdekében.

(2) A megállapodás szövege, amely a tárgyalások eredményeként készült el, kellőképpen tükrözi a Tanács által kiadott tárgyalási irányelveket. A megállapodást egy kiegészítő egyetértési nyilatkozat kíséri, egyfelől az Európai Közösség és tagállamai, másfelől a Liechtenstein Hercegség között.

(3) A megállapodás megkötéséről szóló, egy későbbi szakaszban elfogadásra kerülő határozat függvényében kívánatos, hogy a 2004. július 30-án parafált két dokumentumot aláírják és a Tanács az egyetértési nyilatkozat jóváhagyását megerősítse.

A KÖVETKEZŐKÉPPEN HATÁROZOTT:

Egyetlen cikk

A megállapodás megkötéséről szóló, egy későbbi szakaszban elfogadásra kerülő határozat függvényében a Tanács elnöke ezennel felhatalmazást kap a megállapodás és az azt kísérő egyetértési nyilatkozat, valamint a megállapodás 21. cikke (2) bekezdésében és az egyetértési nyilatkozat utolsó bekezdésében említett levelek aláírására felhatalmazott személyek kijelölésére.

A fent említett egyetértési nyilatkozat szövegét, amely ennek a határozatnak a mellékletét képezi, a Tanács jóváhagyta.

Kelt Brüsszelben,

A Tanács részéről

Az Elnök

MELLÉKLET

Egyetértési nyilatkozat

az Európai Közösség

a Belga Királyság,

a Cseh Köztársaság, a Dán Királyság,

a Német Szövetségi Köztársaság,

az Észt Köztársaság,

a Hellén Köztársaság,

a Spanyol Királyság,

a Francia Köztársaság,

Írország,

az Olasz Köztársaság,

a Ciprusi Köztársaság,

a Lett Köztársaság,

a Litván Köztársaság,

a Luxemburgi Nagyhercegség,

a Magyar Köztársaság,

a Máltai Köztársaság,

a Holland Királyság,

az Osztrák Köztársaság,

a Lengyel Köztársaság,

a Portugál Köztársaság,

a Szlovén Köztársaság,

a Szlovák Köztársaság,

a Finn Köztársaság,

a Svéd Királyság,

Nagy-Britannia és Észak-Írország Egyesült Királysága

és

Liechtenstein Hercegség

között

Az Európai Közösség, a Belga Királyság, a Cseh Köztársaság, a Dán Királyság, a Német Szövetségi Köztársaság, az Észt Köztársaság, a Hellén Köztársaság, a Spanyol Királyság, a Francia Köztársaság, Írország, az Olasz Köztársaság, a Ciprusi Köztársaság, a Lett Köztársaság, a Litván Köztársaság, a Luxemburgi Nagyhercegség, a Magyar Köztársaság, a Máltai Köztársaság, a Holland Királyság, az Osztrák Köztársaság, a Lengyel Köztársaság, a Portugál Köztársaság, a Szlovén Köztársaság, a Szlovák Köztársaság, a Finn Köztársaság, a Svéd Királyság, Nagy-Britannia és Észak-Írország Egyesült Királysága

és

Liechtenstein Hercegség, a továbbiakban ,Liechtenstein",

megállapodtak a következőkben:

1. Bevezető

Liechtenstein Hercegség és az Európai Közösség megállapodást kötnek, amely a megtakarításokból származó kamatjövedelem adóztatásáról szóló, 2003. június 3-i 2003/48/EK tanácsi irányelvben meghatározottakkal egyenértékű intézkedéseket biztosít (a továbbiakban: az irányelv). Az egyetértési nyilatkozat kiegészíti ezt a megállapodást.

2. Megbeszélések egyenértékű intézkedések biztosításáról más harmadik országokkal.

Az irányelv által biztosított átmeneti időszak alatt, az Európai Közösség megbeszéléseket kezd más fontos pénzügyi központokkal, azzal a céllal, hogy elősegítse ezeknél a joghatóságoknál a Közösség által alkalmazandókkal egyenértékű intézkedések meghozatalát.

3. Szándéknyilatkozat

Ennek az egyetértési nyilatkozatnak az aláírói kijelentik, hogy az 1. pontban említett megállapodást és ezt a nyilatkozatot elfogadható és kiegyensúlyozott megállapodásnak tekintik, amely olyannak tekintendő, ami a felek érdekeit védelmezi. Ezért a megállapodott intézkedéseket jóhiszeműen hajtják végre, és nem tesznek olyan egyoldalú lépéseket, amivel kellő ok nélkül alááshatnák ezt a megállapodást.

Ha az irányelv - annak 2003. június 3-i elfogadása szerinti - és a megállapodás illetékessége között bármiféle lényeges különbségre derülne fény, különösen a megállapodás 6. cikkének tekintetében, a szerződő felek haladéktalanul konzultációt kezdenek, a megállapodás 13. cikkének (1) bekezdésével összhangban, azzal a céllal, hogy az adott megállapodásban előírt intézkedések egyenértékűsége megmaradjon.

Liechtenstein vállalja, hogy tőle telhetően törekszik késedelem nélkül elbírálni a kellő indoklással ellátott, a 10. cikk szerinti információcsere iránti kérelem elfogadhatóságát, eljárási jogszabályaival összhangban.

Az Európai Unió és tagállamai Liechtensteinnek azt a döntését, hogy gondoskodik az irányelvvel egyenértékű intézkedésekről, figyelembe veszik majd Liechtensteinnel folytatott együttműködésük, ezen belül adóügyi együttműködésük során. Az aláírók ezzel kapcsolatban egyetértenek abban, hogy az előirányzott, a megállapodás 10. cikkének (4) bekezdésében meghatározott információcserével kapcsolatos tárgyalások vonatkozásában bármelyik fél felvethet ezzel párhuzamosan adózási kérdéseket, beleértve olyan kérdéseket, amelyek a jövedelmek kettős adóztatásának elkerülésével vagy csökkentésével kapcsolatosak.

Ezt a megállapodást ......................-ban írták alá, ......................-án, két példányban, dán, holland, angol, finn, francia, német, görög, olasz, portugál, spanyol és svéd nyelven, ezeken a nyelveken a szövegek egyformán hitelesek.

A cseh, észt, magyar, lett, litván, máltai, lengyel, szlovák és szlovén nyelvű változatok hitelesítése a szerződő felek között levélváltás formájában történik. Ezek ugyanúgy hitelesek lesznek, mint az előző bekezdésben említett nyelveken.

Aláírások